Na temelju članka 11. stavka 5. Zakona o zdravstvenoj zaštiti (″Narodne novine“ broj 100/18, 125/19, 147/20, 119/22, 156/22, 33/23 i 36/24) i članka 39. Statuta Grada Pula – Pola (Službene novine-Bollettino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst ), Gradsko vijeće Grada Pula-Pola na sjednici održanoj dana donosi

**ODLUKU
 o sufinanciranju troškova postupka medicinski pomognute oplodnje**

**Članak 1.**

Ovom se Odlukom utvrđuju uvjeti, visina i način sufinanciranja troškova postupka medicinski pomognute oplodnje koje osigurava Grad Pula-Pola (u daljnjem tekstu: Grad).

Pod medicinski pomognutom oplodnjom smatraju se postupci propisani Zakonom o medicinski pomognutoj oplodnji („Narodne novine“ broj 86/12).

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 2.**

Troškovima medicinski pomognute oplodnje, u smislu ove Odluke smatraju se:

* troškovi usluga medicinski pomognute oplodnje sukladno cjeniku ovlaštene zdravstvene ustanove za provođenje postupaka medicinski pomognute oplodnje;
* troškovi pregleda liječnika specijalista ginekologije vezanih uz postupak medicinski pomognute oplodnje;
* troškovi propisanih lijekova vezanih uz postupak medicinski pomognute oplodnje.

**Članak 3.**

Pravo na sufinanciranje troškova postupka medicinski pomognute oplodnje koji nisu pokriveni od strane Hrvatskog zavoda za zdravstveno osiguranje (u daljnjem tekstu: HZZO moguće je ostvariti ispunjavanjem sljedećih uvjeta:

* da su podnositelj zahtjeva i njegov bračni ili izvanbračni drug državljani Republike Hrvatske koji imaju prijavljeno prebivalište neprekidno, najmanje godinu dana na području Grada Pula-Pola;
* da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu;
* da su podnositelj zahtjeva i njegov bračni ili izvanbračni drug iscrpili sve mogućnosti koje su, sukladno Zakonu o medicinski pomognutoj oplodnji, ostvarive na teret HZZO-a za medicinski pomognutu oplodnju.

**Članak 4.**

Troškovi postupka medicinski pomognute oplodnje sufinancirati će se u iznosu do 800,00 eura.

Pravo na sufinanciranje troškova postupka medicinski pomognute oplodnje moguće je ostvariti najviše za jedan pokušaj postupka medicinski pomognute oplodnje proveden tijekom tekuće kalendarske godine.

**Članak 5.**

Pravo na sufinanciranje troškova postupka medicinski pomognute oplodnje ostvaruje se podnošenjem zahtjeva za sufinanciranje troškova postupka medicinski pomognute oplodnje putem Pisarnice Grada Pula-Pola osobno, poštom ili putem e-mail adrese: pisarnica@pula.hr .

**Članak 6.**

Podnositelj zahtjeva uz zahtjev, obvezan je dostaviti i sljedeću dokumentaciju:

* pravovaljani dokaz iz kojeg je vidljivo da podnositelj zahtjeva i njegov bračni ili izvanbračni drug imaju prebivalište na području Grada Pula-Pola neprekidno, najmanje jednu godinu dana;
* dokaz o uključenju u postupak medicinski pomognute oplodnje;
* potpisanu izjavu kojom pod materijalnom i kaznenom odgovornošću izjavljuje kako su iscrpljene sve mogućnosti medicinski pomognute oplodnje na teret Hrvatskog zavoda za zdravstveno osiguranje (u daljnjem tekstu: HZZO) te se postupak medicinski pomognute oplodnje za koji se podnosi zahtjev ne provodi na teret HZZO;
* račune s dokazom o plaćanju troškova postupka medicinske pomognute oplodnje ili druge dokaze o nastalom i plaćenom trošku povezanom s postupkom medicinski pomognute oplodnje.

**Članak 7.**

 **P**ostupak utvrđivanja prava na sufinanciranje troškova postupka medicinski pomognute oplodnje provodi Upravni odjel Grada Pula-Pola u čijoj nadležnosti su poslovi socijalne skrbi i zdravstva.

Upravni odjel o zahtjevu odlučuje rješenjem.

**Članak 8.**

Sufinanciranje troškova medicinski pomognute oplodnje koji su predmet ove Odluke provodit će se sukladno osiguranim sredstvima u proračunu Grada Pula-Pola.

**Članak 9.**

Sufinanciranje troškova medicinski pomognute oplodnje u prvoj kalendarskoj godini primjene ove Odluke može se ostvariti za postupke započete nakon stupanja na snagu Odluke.

**Članak 10.**

Ova Odluka stupa na snagu osmog dana od dana objave u Službenim novinama-Bollettino ufficiale Pula-Pola.

**GRADSKO VIJEĆE GRADA PULE**

 **PREDSJEDNICA**

**Marija Marković Nikolovski**